b"\n_START_ARTICLE_\nPorta al final del carrer de l'Esgl\xc3\xa9sia\n_START_SECTION_\nDescripci\xc3\xb3\n_START_PARAGRAPH_\nLa porta al final del carrer de l'esgl\xc3\xa9sia es troba al sud del nucli de Montgai, entre la pla\xc3\xa7a de l'esgl\xc3\xa9sia i l'actual pla\xc3\xa7a de Prat de la Riba. Era antigament la porta meridional de la muralla que encerclava la vila closa, que s'ha conservat fossilitzada en l'entramat urb\xc3\xa0 com a carrer que mena a la pla\xc3\xa7a de l'esgl\xc3\xa9sia. La muralla, que conserva alguns trams en parets mitgeres dels habitatges actuals, tancava al nord a l'al\xc3\xa7ada de les fa\xc3\xa7anes de la banda sud del carrer del reverend Bernola, a l'oest tancava aproximadament a la meitat de l'illa de cases formada entre el carrer de Domingo Cardenal i el carrer de l'Esgl\xc3\xa9sia mateix, al sud a l'al\xc3\xa7ada d'aquesta porta, que coincideix amb la banda nord de la pla\xc3\xa7a de Prat de la Riba, i a l'est per l'extrem de llevant de l'illa de cases de la banda posterior de l'esgl\xc3\xa9sia de l'Assumpci\xc3\xb3 (n\xc3\xbam. 22253)._NEWLINE_L'obertura de la porta se salvava a la banda nord (interior) mitjan\xc3\xa7ant un arc rebaixat de carreuons irregulars, que es veu refor\xc3\xa7at per sota (i lleugerament a l'interior del pas) per un petit arc de mig punt cec (actualment emplenat per una llosa de pedra semicircular) que fa d'arc de desc\xc3\xa0rrega sobre un arc apuntat trencat, fet amb carreus de mida petita i irregulars. El pany de muralla medieval visible a banda i banda de la porta en aquesta banda nord \xc3\xa9s fet amb carreus irregulars de pedra sorrenca de mida mitjana._NEWLINE_La banda sud de la porta (l'exterior) \xc3\xa9s d'arc de mig punt amb dovelles ben tallades. L'aparell de la muralla, com el de la banda interior, \xc3\xa9s de carreus irregulars de pedra sorrenca de mida mitjana._NEWLINE_A l'interior es conservaven les pollegueres que sostenien la porta, per\xc3\xb2 actualment el pas ha estat recobert amb una imitaci\xc3\xb3 de mur de pedra (calc\xc3\xa0ria) d'aparell regular. La part interior i superior del pas va ser molt refeta quan es va aprofitar la muralla per recolzar-hi habitatges i actualment nom\xc3\xa9s es visible l'embigat de la casa moderna.\n_START_SECTION_\nHist\xc3\xb2ria\n_START_PARAGRAPH_\nL'origen de Montgai \xc3\xa9s probablement una torre de vigil\xc3\xa0ncia que permetia al governador alarb de Lleida Al-Muzzafar el control de la via de comunicaci\xc3\xb3 entre Balaguer i Agramunt. El 1050 aquest rei la lliur\xc3\xa0 als conqueridors de la zona, els comtes de Barcelona i d'Urgell Ramon Berenguer I i Ermengol III. El segle XI el castl\xc3\xa0 fou Bernat Ramon de Montgai. Posteriorment, en \xc3\xa8poca feudal, el castell i el poble passaren a formar part de la batllia reial de Camarasa. El 1222 Montgai, Cubells i Camarasa es vincularen amb la casa del senescal Guillem Ramon de Montcada per causa que Constan\xc3\xa7a, germanastra de Jaume el Conqueridor, s'hi cas\xc3\xa0. El 1396, el comtat de Camarasa fou venut a la ciutat de Lleida per l'infant Mart\xc3\xad, per\xc3\xb2 el 1424 els diputats de Catalunya el retornaren a la corona i el castell continu\xc3\xa0 en mans reials fins que Alfons el Magn\xc3\xa0nim se'l vengu\xc3\xa9. Actualment, de les restes del castell i de la muralla nom\xc3\xa9s se'n conserven algunes parets en cases particulars."